ভূ-বিজ্ঞানমন্ত্রক
ডঃ হর্ষ বর্ধন মনসুন মিশনে বিনিয়োগের ফলে অর্থনৈতিক লাভের ক্ষেত্রে এবং গণনা সংক্রান্ত উচ্চ দক্ষতার বিষয়ে এনসিএইআর-এর প্রতিবেদন প্রকাশ করেছেন
নয়াদিল্লি, ৩ নভেম্বর, ২০২০
মনসুন মিশনে বিনিয়োগের ফলে আর্থিক লাভের পূর্বাভাস এবং দক্ষ গণনা বিষয়ে ন্যাশনাল কাউন্সিল অফ অ্যাপ্লায়েড ইকনমিক রিসার্চ -এর প্রতিবেদন আজ কেন্দ্রীয় বিজ্ঞান ও প্রযুক্তি, স্বাস্থ্য ও পরিবারকল্যাণ এবং ভূ-বিজ্ঞান মন্ত্রী ডঃ হর্ষ বর্ধন প্রকাশ করেছেন। নতুন দিল্লিতে পৃথ্বী ভবনে আয়োজিত অনুষ্ঠানে মন্ত্রী এই প্রতিবেদনের কথা উল্লেখ করে বলেছেন, জাতীয় মনসুন মিশনে সরকারের ব্যয় করা প্রতিটি টাকার থেকে দেশ আর্থিকভাবে ৫০ টাকা লাভ করে যা আগামী পাঁচ বছর আরও ৫০ গুণ এই বিনিয়োগের ফলে সুবিধা এনে দেবে। এনসিএইআর একটি অলাভজনক স্বায়ত্তশাসিত আর্থিক নীতি বিষয়ক গবেষণা সংস্থা। এই প্রতিবেদনটি ভূ-বিজ্ঞান মন্ত্রকের গবেষণার ওপর ভিত্তি করে তৈরি করা হয়েছে।
ডঃ হর্ষ বর্ধন জানিয়েছেন, সম্প্রতি আবহাওয়া দপ্তর দেশের ব্লক-ভিত্তিক আবহাওয়ার পূর্বাভাস ও কৃষকদের সতর্কতা জারির ব্যবস্থা নিয়েছে। বর্তমানে ২০ হাজার ব্লকের কৃষকরা এর সুবিধা পাচ্ছেন। এর ফলে, ৪ কোটি ৩০ লক্ষ কৃষক মোবাইল অ্যাপ, মেঘদূত এবং সোশ্যাল মিডিয়ার মাধ্যমে জলবায়ু সংক্রান্ত প্রয়োজনীয় তথ্য পাচ্ছেন।
মন্ত্রী আরও জানিয়েছেন, কেন্দ্রীয় সরকার ২০১২ সালে এই মনসুন মিশনের সূচনা করেছিল। দেশে সব সময় আবহাওয়া এবং জলবায়ুর নিখুঁত পূর্বাভাস দেওয়াই এর মূল উদ্দেশ্য। এই প্রতিবেদনে উল্লেখযোগ্য দিকগুলির মধ্যে রয়েছে :
. জাতীয় মনসুন মিশন এবং উচ্চ দক্ষ গণনা ব্যবস্থা গড়ে তুলতে কেন্দ্র ১ হাজার কোটি টাকা বিনিয়োগ করেছে।
. এই প্রতিবেদনের লক্ষ্য হল, যে বিনিয়োগ করা হয়েছে তার থেকে আর্থিকভাবে কতটা লাভ তোলা যায়। কৃষকরা বৃষ্টির মাধ্যমে তাঁদের আয় কতটা বৃদ্ধি করতে পারেন, পশুপালক এবং মৎস্যজীবীরা আবহাওয়া ও মহাসাগরের পূর্বাভাস থেকে কতটা উপকৃত হতে পারেন, সে বিষয়ে এই প্রতিবেদনে উল্লেখ করা হয়েছে। এছাড়াও, এখানে লিঙ্গভিত্তিক বিভিন্ন পর্যালোচনাও স্থান পেয়েছে।
. ভারতের ১৬টি রাজ্যের ১৭৩টি জেলায় বৃষ্টির ফলে কতটা উপকার হয়েছে সে সংক্রান্ত সমীক্ষা করা হয়েছে।
. ৩,৯৬৫ জন কৃষক, ৭৫৭ জন সমুদ্রে মৎস্যজীবী ও ১,৩৭৬ জন পশুপালক অর্থাৎ ৬,০৯৮ জনের সঙ্গে মুখোমুখি সমীক্ষার মাধ্যমে এবং প্রায় ২ লক্ষ লোকের মধ্যে ইন্টারঅ্যাক্টিভ ভয়েস রেসপন্স সার্ভে করে অর্থনৈতিক ক্ষেত্রে প্রভাবের বিষয়টি নিয়ে একটি সমীক্ষা করা হয়েছে।
. ৯৮ শতাংশ কৃষক জানিয়েছেন, আবহাওয়ার পূর্বাভাস বিবেচনা করে তাঁরা বীজ তোলা, ফসল সংরক্ষণ, আগে ফসল তোলা, অন্য ফসলের চাষ, দেরিতে বীজ রোপন করা, জমির কর্ষণের সময় পরিবর্তন করা, কীটনাশক প্রয়োগের সময় পরিবর্তন, অন্য সার ব্যবহার করার ক্ষেত্রে প্রয়োজনীয় পরিবর্তন করেছেন। এর ফলে তাঁরা সম্ভাব্য বিভিন্ন ক্ষতি এড়াতে পেরেছেন।
. ৭৬ শতাংশ পশুপালক জানিয়েছেন, আবহাওয়া সংক্রান্ত তথ্য পাওয়ার পর তাঁরা পশু বা পাখির আশ্রয়ের জায়গা পরিবর্তন করেছেন, মরশুমী অসুখের বিরুদ্ধে টিকার পরিবর্তন করেছেন এবং পশুপালনের খাদ্যে প্রয়োজনীয় পরিবর্তন ঘটিয়েছেন।
. মহাসাগরীয় আবহাওয়া সংক্রান্ত পূর্বাভাস ৮২ শতাংশ মৎস্যজীবী আগে থেকে জানার ফলে তাঁরা সেই অনুসারে সমুদ্রে যাওয়ার পরিকল্পনা করেছেন।
. ৯৫ শতাংশ জানিয়েছেন, মহাসাগরীয় আবহাওয়া সংক্রান্ত পূর্বাভাস জানতে পেরে আগে থেকে মাছ না ধরে ফাঁকা নৌকো নিয়ে চলে আসার সমস্যা থেকে তাঁরা রেহাই পেয়েছেন। এর ফলে তাঁদের ১৮ কোটি ২৫ লক্ষ টাকা সাশ্রয় হয়েছে।
. সম্ভাবনাময় মাছ চাষের অঞ্চলের বিষয়ে প্রয়োজনীয় তথ্য জানতে পেরে মৎস্যজীবীরা অতিরিক্ত মাছ ধরতে পেরেছেন। এর ফলে, ১,০৭৯ বার মাছ ধরতে গিয়ে তাঁদের অতিরিক্ত ১ কোটি ৯২ লক্ষ টাকা রোজগার হয়েছে।
. ১.০৭ কোটি দারিদ্র্যসীমার নিচে থাকা কৃষক এবং পশুপালকরা তাঁদের বার্ষিক আয় বৃদ্ধি করতে পেরেছেন। এক্ষেত্রে তাঁদের আয় বেড়েছে ১৩,৩৩১ কোটি টাকা এবং আগামী পাঁচ বছরে তাঁদের ৪৮,০৫৬ কোটি টাকা রোজগার হওয়ার সম্ভাবনা রয়েছে।
. ৫৩ লক্ষ দারিদ্র্যসীমার নিচে থাকা মৎস্যজীবীরা ৬৬৩ কোটি টাকা বার্ষিক আয় বৃদ্ধি করতে পেরেছেন এবং ধারণা করা হচ্ছে, আগামী পাঁচ বছরে তাঁদের ২,৩৯১ কোটি টাকা আর্থিক লাভ হবে।
. এর থেকে বলা যায়, কৃষিক্ষেত্রে এবং মৎস্যচাষের ক্ষেত্রে পাঁচ বছর সময়সীমায় ৫০,৪৪৭ কোটি টাকা আর্থিক সুবিধা হবে।
. জাতীয় মনসুন মিশন ও উচ্চ দক্ষ গণনা ব্যবস্থার জন্য , কেন্দ্র ১ হাজার কোটি টাকা বিনিয়োগের ফলে ৫০ গুণ আর্থিক সুবিধা পাওয়া যাবে।
. পরিসংখ্যান থেকে দেখা গেছে, মহিলারা এই ব্যবস্থায় ১৩,৪৪৭ কোটি টাকা আর্থিকভাবে সুবিধা করতে পারবেন যা মোট সুবিধার ২৬.৬ শতাংশ।
এই পুরো প্রতিবেদনটি দেখার জন্য নিচের লিঙ্কে ক্লিক করুন –
https://static.pib.gov.in/WriteReadData/userfiles/0311_pdf_FINAL_REPORT_MoES_NCAER.pdf
CG/CB/DM
(Visitor Counter : 168